Bekende SA egpaar verwelkom pienkvoetVicky Davis het Woensdag geboorte geskenk (Foto: Facebook) Die bekende glanspaartjie, Vicky Davis en Schalk Joubert, het Woensdag hul tweede pienkvoet in die lewe verwelkom by die Netcare Christaan Barnard-hospitaal in Kaapstad. Dié paartjie is in 2014 getroud en het nog ŉ dogter, Lira (3), saam. Davis is ŉ Afrikaanse aktrise, aanbieder en skrywer, en Joubert is ŉ musikant. Joubert het in Maart vanjaar op Facebook aangekondig dat hulle nog ŉ kleinding verwag. Woensdag het hy ŉ foto van die nuwe pienkvoet in Davis se arms op sosiale media gedeel, met die onderskrif wat lui: “Luca Juan Joubert het ná 38 weke gekom. Hy is vandag om 14:14 gebore en weeg ŉ mollige 4,05 kg! Ma en seun is albei gesond en alles lyk normaal. Pa herstel nog van skok, maar gloei van trots en blydskap. Ons het baie om voor dankbaar te wees!” Davis en Joubert het in September 2014 tydens ’n intieme seremonie in die Paarl getrou. Hulle ken mekaar al 15 jaar, maar het eers aan die begin van 2014 ŉ verhouding aangeknoop.